Sklep Komisije

z dne 29. aprila 2004

o prehodnih ukrepih, ki naj bi jih uporabljala Ciper in Estonija glede sežiga ali zakopavanja živalskih stranskih proizvodov na kraju samem skladno z Uredbo (ES) št. 1774/2002 Evropskega parlamenta in Sveta

(Besedilo velja za EGP)

(2004/467/ES)

KOMISIJA EVROPSKIH SKUPNOSTI JE –

ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške, ter zlasti člena 2(3) Pogodbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške, ter zlasti člena 42 Akta,

ob upoštevanju naslednjega:

(1) Skladno z Uredbo (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi [1], se lahko odobrijo odstopanja glede odstranjevanja živalskih stranskih proizvodov v omejenih okoliščinah s sežigom ali zakopavanjem na kraju samem. Navedena uredba prav tako določa, da ne more biti odobreno odstopanje za živali, pri katerih obstaja sum na okužbo s transmisivno spongiformno encelopatijo (TSE) ali pri katerih je bila prisotnost TSE uradno potrjena.

(2) Uredba Komisije (ES) št. 811/2003 z dne 12. maja 2003 o izvedbi Uredbe (ES) št. 1774/2002 Evropskega parlamenta in Sveta glede prepovedi recikliranja znotraj iste živalske vrste za ribe, zakopavanja in sežiganja živalskih stranskih proizvodov in nekaterih prehodnih ukrepov [2] določa pravila za izvajanje za odstopanja, odobrena skladno z Uredbo (ES) št. 1774/2002 glede odstranjevanja živalskih stranskih proizvodov s sežiganjem ali zakopavanjem na kraju samem.

(3) Ciper in Estonija 1. maja 2004 še ne bosta imela delujočih sistemov za zbiranje živalskih stranskih proizvodov, ki bi tema dvema novima državama članicama omogočili upoštevanje pravil glede odstranjevanja živalskih stranskih proizvodov v skladu z Uredbo (ES) št. 1774/2002. Zato je treba določiti prehodne ukrepe, ki bodo Cipru in Estoniji omogočili sežiganje in zakopavanje živalskih stranskih proizvodov na kraju samem še do 1. januarja 2005.

(4) V prehodnem obdobju naj bi Ciper in Estonija sprejela potrebne ukrepe proti ogrožanju zdravja ljudi in živali ter okolja. Zato se za odstopanja, odobrena v skladu z Uredbo (ES) št. 1774/2002 za odstranjevanje živalskih stranskih proizvodov s sežiganjem ali zakopavanjem na kraju samem, uporabljajo ustrezna izvedbena pravila, kakor so določena v Uredbi (ES) št. 811/2003.

(5) Ukrepi, predvideni s tem sklepom, so v skladu z mnenjem Stalnega odbora za prehransko verigo in zdravstveno varstvo živali –

SKLENILA:

Člen 1

1. Z odstopanjem od členov 4(2), 5(2) in 6(2) Uredbe (ES) št. 1774/2002 lahko Ciper in Estonija v času do 1. januarja 2005 na svojem ozemlju dovolita sežiganje in zakopavanje živalskih stranskih proizvodov na kraju samem.

2. Odstopanje iz odstavka 1 se ne uporablja za snovi kategorije 1 iz člena 4(1)(a)(i) Uredbe (ES) št. 1774/2002.

Člen 2

Pri omogočanju sežiganja in zakopavanja na kraju samem, kakor je predvideno v členu 1 tega sklepa, sprejmeta Ciper in Estonija v skladu z izvedbenimi pravili, določenimi v členih 6 in 9 Uredbe (ES) št. 811/2003, vse potrebne ukrepe za preprečitev ogrožanja zdravja ljudi in živali ter ogrožanja okolja. O sprejetih ukrepih obvestita Komisijo do 1. maja 2004.

Člen 3

Ta sklep začne veljati ob upoštevanju in na dan začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.

Uporablja se do 1. januarja 2005.

V Bruslju, 29. aprila 2004

Za Komisijo

David Byrne

Član Komisije

[1] UL L 273, 10.10.2002, str. 1. Uredba, kakor je bila nazadnje spremenjena z Uredbo Komisije (ES) št. 688/2004 (UL L 112, 19.4.2004, str. 1).

[2] UL L 117, 13.5.2003, str. 14.

--------------------------------------------------